32001D0524
L 190/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 юни 2001 година
относно публикуването на справочни данни за стандарти EN 13428:2000, EN 13429:2000, EN 13430:2000, EN 13431:2000 и EN 13432:2000 в Официален вестник на Европейските общности във връзка с Директива 94/62/ЕО относно опаковките и отпадъците от опаковки
(нотифицирано под номер С(2001) 1681)
(текст от значение за ЕИП)
(2001/524/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/62/ЕО на Европейския парламент и на Съвета от 20 декември 1994 г. относно опаковките и отпадъците от опаковки (1), и по-специално член 9, параграф 4, втората алинея от нея,
като взе предвид становището на Комитета, създаден по силата на член 5 от Директива 98/34/ЕО на Европейския парламент и на Съвета от 22 юни 1998 г. относно определяне на процедура за предоставяне на информация в областта на техническите стандарти и правила (2), изменена с Директива 98/48/ЕО (3),
като има предвид, че:
(1)
Член 4 от Директива 94/62/ЕО предвижда Комисията да спомогне за насърчаване предотвратяването на образуване на отпадъци от опаковки, като насърчава разработването на подходящи европейски стандарти.
(2)
Член 10 от Директива 94/62/ЕО предвижда Комисията да насърчава, където е целесъобразно, подготовката на европейски стандарти, отнасящи се до съществените изисквания, посочени в приложение II към нея.
(3)
Когато опаковката се произвежда за конкретен продукт в съответствие с хармонизиран стандарт, чиито справочни данни са били публикувани в Официален вестник на Европейските общности, се предполага че опаковката отговаря на съществените изисквания на Директива 94/62/ЕО, обхванати от съответния хармонизиран стандарт.
(4)
Член 9 от Директива 94/62/ЕО определя, че Комисията ще направи необходимото справочните данни на хармонизираните стандарти, които съответстват на определените в директивата съществени изисквания, да бъдат публикувани в Официален вестник на Европейските общности.
(5)
От държавите-членки се изисква да публикуват справочните данни на националните стандарти, които пренасят хармонизираните стандарти, чиито справочни данни са били публикувани в Официален вестник на Европейските общности.
(6)
През 2000 г. Европейският комитет по стандартизация (CEN) одобри пет стандарта (EN 13428:2000, EN 13429:2000, EN 13430:2000, EN 13431:2000 и EN 13432:2000) в съответствие с мандата, който Комисията издаде на този орган по силата на Директива 94/62/ЕО след консултации с комитета, създаден съгласно Директива 98/34/ЕО. Тези стандарти бяха представени на Комисията като хармонизирани стандарти.
(7)
През 2000 г. при прилагането на член 9, параграф 4 от Директива 94/62/ЕО Белгия направи официално възражение по отношение на хармонизираните стандарти EN 13428:2000, EN 13429:2000, EN 13430:2000, EN 13431:2000 и EN 13432:2000, изтъквайки като довод, че тези стандарти не отговарят напълно на съществените изисквания на директивата.
(8)
През 2000 г. при прилагането на член 9, параграф 4 от Директива 94/62/ЕО Дания направи официално възражение по отношение на хармонизираните стандарти EN 13428:2000, EN 13429:2000, EN 13430:2000 и EN 13431:2000, изтъквайки като довод, че тези стандарти не отговарят напълно на съществените изисквания на директивата.
(9)
След консултации с комитета, създаден съгласно Директива 98/34/ЕО и преглед на хармонизиран стандарт EN 13428:2000, Комисията не бе в състояние да установи, че този стандарт не отговаря напълно на съществените изисквания на Директива 94/62/ЕО, с изключение на изискванията от третото тире, точка 1 от приложение II към директивата. Следователно този хармонизиран стандарт трябва да бъде публикуван в Официален вестник на Европейските общности с предупреждение, посочващо че той не покрива изискванията на това тире.
(10)
След консултации с комитета, създаден съгласно Директива 98/34/ЕО и преглед на хармонизиран стандарт EN 13429:2000, Комисията бе в състояние да установи, че този стандарт не отговаря напълно на съществените изисквания на Директива 94/62/ЕО, както са описани в точка 2 от приложение II към директивата. В частност този стандарт не покрива задължителното изискване за минимален брой премествания или завъртания при нормално предсказуеми условия на употреба или за дефиниране на метод за тестване, с който да се проверява минималният брой премествания или завъртания. Следователно, този хармонизиран стандарт не трябва да бъде публикуван в Официален вестник на Европейските общности.
(11)
След консултации с комитета, създаден съгласно Директива 98/34/ЕО и преглед на хармонизиран стандарт EN 13430:2000, Комисията бе в състояние да установи, че този стандарт не отговаря напълно на съществените изисквания на Директива 94/62/ЕО, както са описани в точка 3а от приложение II към директивата. В частност стандартът не покрива съществените изисквания, посочващи че за да се смята за подлежаща на рециклиране, опаковката трябва да е била произведена по такъв начин, че да позволява рециклиране на определен процент в тегловно изражение на използваните материали, съответно на вида материал, използван за опаковката. Освен това стандартът не покрива задължителното изискване за обективно разглеждане на употребата на вещества или материали, които е вероятно да причинят проблеми при събирането и сортирането преди рециклиране, в самия процес на рециклиране или за рециклираните продукти. Следователно този хармонизиран стандарт не трябва да бъде публикуван в Официален вестник на Европейските общности.
(12)
След консултации с комитета, създаден съгласно Директива 98/34/ЕО и преглед на хармонизиран стандарт EN 13431:2000, Комисията бе в състояние да установи, че този стандарт не отговаря напълно на съществените изисквания на Директива 94/62/ЕО, както са описани в точка 3б от приложение II към директивата, за минимална долна топлотворна способност, за да се позволи оптимизация на повторното извличане на енергията. Освен това стандартът не покрива задължителното изискване за обективно разглеждане на употребата на вещества или материали, които е вероятно да причинят проблеми при събирането и класиране преди повторното извличане на енергията или в самия процес на повторно извличане на енергия. Следователно този хармонизиран стандарт не трябва да бъде публикуван в Официален вестник на Европейските общности.
(13)
След консултации с комитета, създаден съгласно Директива 98/34/ЕО и преглед на хармонизиран стандарт EN 13432:2000, Комисията не бе в състояние да установи, че този стандарт не отговаря напълно на съществените изисквания на Директива 94/62/ЕО, както са описани в точки 3в и 3г от приложение II към директивата. Този хармонизиран стандарт следователно трябва да бъде публикуван в Официален вестник на Европейските общности.
(14)
Комисията призовава CEN да направи необходимото за подобряване на стандартите, които частично или изцяло не отговарят на съществените изисквания, дефинирани в директивата;
ПРИЕ НАСТОЯЩОТО РЕШЕНИЕ:
Член 1
Справочните данни на хармонизиран стандарт EN 13428:2000 се публикуват в Официален вестник на Европейските общности във формата, дадена в приложението, придружени от следното предупреждение:
„Ползвателите на стандарт EN 13428:2000 трябва да отбележат, че този стандарт не отговаря на съществените изисквания на Директива 94/62/ЕО, посочени в точка 1, третото тире от приложение II към нея.“
Когато държавите-членки публикуват справочните данни на националния стандарт, пренасящ хармонизиран стандарт EN 13428:2000, публикацията трябва да се съпровожда с предупреждение, идентично на предвиденото в първото тире.
Член 2
Справочните данни на хармонизирани стандарти EN 13429:2000, EN 13430:2000 и EN 13431:2000 не се публикуват в Официален вестник на Европейските общности.
Член 3
Справочните данни на хармонизиран стандарт EN 13432:2000 се публикуват в Официален вестник на Европейските общности във формата, дадена в приложението.
Член 4
Адресати на настоящото решение са държавите-членки.
Съставено в Брюксел на 28 юни 2001 година